Elke kwashaal is op video opgeneem en sal op ’n groot skerm op die verhoog geprojekteer word sodat die gehoor kan sien hoe die tekeninge ontwikkel terwyl Strydom (klarinet) en Nöthling (klavier) ’n program van Suid-Afrikaanse werke uitvoer.
“Ek was so omgewe van die kragtige musiek en het so spontaan geskep dat ek self verbaas was oor die eindproduk. Ek kon kwalik glo ek het dit geskep.”
Hy het verseker die improvisatoriese skeppings is steeds in sy herkenbare styl waartoe die “magies-surrealistiese” musiek vir klavier en klarinet bygedra het.
Die twee musici het die helfte van die CD in Julie in België opgeneem. Die CD sal in Suid-Afrika voltooi word.
Strydom is ’n houtblaasdosent aan die Odeion Skool vir Musiek (OSM) en eerste klarinetspeler in die Vrystaatse simfonieorkes (FSSO). Nöthling het onlangs die OSM vir ’n klavierpos aan die Universiteit van Kaapstad se Musiekkollege verruil.